《陈云岫爱骑驴》
宋代·真山民

君不学少陵骑驴金华春，一生旅食长悲辛。
又不学浪仙骑驴长安市，凄凉落叶秋风里。
却学雪中骑驴孟浩然，冷湿银镫敲吟鞭。
梅花溪上日来往，身迹懒散人中仙。
有时清霜松下路，松风萧萧驴耳竖。
据鞍傲兀四无人，牧子骑牛相尔汝。
劝君但骑驴，行路稳，
姑徐徐。九折畏途鞭快马，
年来曾覆几人车。

作者简介：处州丽水人。李生乔尝以为不愧其祖真德秀，故知姓真。自呼山民，因以称之。或云名桂芳。宋末进士。痛值乱亡，深自湮没。所至好题咏。有《真山民集》。